b'\n_START_ARTICLE_\nSukellustietokone\n_START_PARAGRAPH_\nSukellustietokone on pienoistietokoneen sis\xc3\xa4lt\xc3\xa4v\xc3\xa4 mittauslaite. Se on sukellustaulukon, kellon, syvyysmittarin, hengityskaasun pullopainemittarin ja l\xc3\xa4mp\xc3\xb6mittarin yhdistelm\xc3\xa4. Ulkon\xc3\xa4\xc3\xb6lt\xc3\xa4\xc3\xa4n sukellustietokone voi muistuttaa sukeltajankelloa tai muovikuorista mittaria ja se kiinnitet\xc3\xa4\xc3\xa4n ranteeseen tai on letkulla kiinni sukelluspullossa._NEWLINE_Mittarin t\xc3\xa4rkein teht\xc3\xa4v\xc3\xa4 on kertoa laitteen sis\xc3\xa4isen sukellustaulukon mukainen j\xc3\xa4ljell\xc3\xa4 oleva sukellusaika. Kone varoittaa my\xc3\xb6s liiasta nousunopeudesta. Lis\xc3\xa4ksi tietokone n\xc3\xa4ytt\xc3\xa4\xc3\xa4 tarvittavan dekompressioajan  dekompressiosukelluksissa ja turvapys\xc3\xa4hdykset pintaannousun yhteydess\xc3\xa4 sukeltajantaudin riskin minimoimiseksi. _NEWLINE_Tietokoneessa sukellustaulukot on muutettu kaavoiksi ja muuttujien m\xc3\xa4\xc3\xa4r\xc3\xa4 voi olla suuri (syvyys, l\xc3\xa4mp\xc3\xb6tila, aika, typpikertym\xc3\xa4, happimyrkytys, typpikuplien muodostuminen, sukellusten v\xc3\xa4linen pinta-aika). Laskenta on reaaliaikaista ja siten varmempaa kuin etuk\xc3\xa4teen taulukolla suunnitellen._NEWLINE_Seoskaasusukeltamisen yleistytty\xc3\xa4 joihinkin tietokoneisiin on voinut sy\xc3\xb6tt\xc3\xa4\xc3\xa4 sukelluskaasun happipitoisuuden nitroksisukeltamista varten. T\xc3\xa4ll\xc3\xb6in kone varoittaa my\xc3\xb6s maksimisukellussyvyyden ylitt\xc3\xa4misest\xc3\xa4 happimyrkytysvaaran vuoksi. Jotkut sukellustietokoneet mittaavat lis\xc3\xa4ksi sukelluskaasun painetta eli j\xc3\xa4ljell\xc3\xa4 olevaa ilman tai kaasun m\xc3\xa4\xc3\xa4r\xc3\xa4\xc3\xa4, jolloin se voi arvioida sukelluskaasun loppumiseen kuluvaa aikaa kyseisess\xc3\xa4 syvyydess\xc3\xa4._NEWLINE_Erikoisominaisuuksina sukellustietokoneissa voidaan mainita langaton pullopaineanturi ja suomalaisen Benemecin tekem\xc3\xa4 Mares Divemate Audio/visual puhuva sukellustietokone 1990-luvun alusta (kiinnitet\xc3\xa4\xc3\xa4n sukelluslasien hihnaan korvan p\xc3\xa4\xc3\xa4lle).  My\xc3\xb6s uudet suljetun kierron tekniikkasukelluslaitteet sis\xc3\xa4lt\xc3\xa4v\xc3\xa4t elektroniikkaa, jossa er\xc3\xa4\xc3\xa4nlainen sukellustietokone s\xc3\xa4\xc3\xa4t\xc3\xa4\xc3\xa4 muun muassa sukelluskaasun happipitoisuutta._NEWLINE_Suomalainen Suunto on markkinajohtaja ja kuuluisa sukellustietokoneistaan.'